Brad argintiu

Bradul alb (Abies alba Mill.), este un brad originar din Europa, al cărui areal este limitat de Munții Pirinei, la nord de Normandia, la est de Munții Alpi și Munții Carpați, până în sudul Italiei și nordul Serbiei, unde s-a integrat alături de bradul bulgar. Este un conifer masiv, verde tot timpul, crescând până la 40–50 m (rar 60 m) înălțime, cu diametrul trunchiului de până la 1,5 m. Cel mai mare copac măsurat a fost de 68 m înălțime și avea o grosime a trunchiului de 3,8 m. Se întâlnește la altitudini între 300–1700 m (în general peste 500 m), pe munți unde precipitațiile depășesc 1000 mm. Frunzele sale sunt de formă aciculară aplatizată, având 1,8–3 cm lungime și 2 mm lățime cu 0,5 mm grosime, de un verde închis deasupra și cu două benzi lungi albe de stomate dedesubt. Vârful frunzei este de obicei puțin crenelat. Conurile au o lungime între 9–17 cm și 3-4 lățime, cu aproximativ 150-200 de solzi, fiecare solz având bractee și 2 semințe înaripate, se dezintegrează când se maturizează spre a elibera semințele. Bradul alb este o componentă importantă a pădurii de brazi argintii din zona calcaroasă a Alpilor Dinarici în vestul Peninsulei Balcanice. Este înrudit de aproape cu bradul bulgar (Abies borisiiregis) care crește în sudul Peninsulei Balcanice și cu bradul sicilian (Abies nebrodensis), fiind diferit de aceștia și de alți brazi euro-mediteraneeni prin frunzișul răsfirat, cu frunzele împrăștiate în toate direcțiile. Unii botaniști tratează bradul bulgăresc și bradul sicilian ca varietăți ale bradului argintiu (A. alba var. acutifolia și respectiv A. alba var. nebrodensis). Bradul alb este prima specie folosită ca pom de Crăciun, dar a fost în mare parte înlocuit cu bradul de Caucaz (care are un frunziș mai dens, mai atractiv), molidul (mult mai ieftin de crescut) și alte specii. Lemnul este moale și alb, folosit pentru construcții și producerea/manufacturarea hârtiei. Etimologie Abies este derivat din latină, însemnând „cel în creștere”. Numele a fost folosit pentru a se referi la copaci înalți sau la corăbii. Alba înseamnă strălucitor sau alb . Compoziție chimică Uleiul esențial obținut din frunze și rămurele, conține: l-α-pinen, l-limonen, l-acetat de bornil, aldehidă laurică și sesquiterpene. Uleiul esențial obținut din conuri, conține: α-pinen, borneol, acetat de bornil, un alcool și sesquiterpene. Scoarța de Brad, conține 4-8% tanin. Rășina din scoarță se poate utiliza la fabricarea terebentinei, din care, după purificare, rezultă produsul farmaceutic „Aetheroleum terebintinae”. Farmacologie Stimulează secrețiile mucoaselor, fiind utilizat ca expectorant. Are proprietăți diuretice, iar extern, are proprietăți revulsive. Uleiul esențial, sub diferite forme, este utilizat în fitobalneologie. Acșiunile sale principale sunt: analgezic, expectorant, antitusiv, deodorant, stimulant, tonic și revulsiv. Recomandări intern: compușii din uleiul esențial, au acțiune analgezică, antiseptică pulmonară, antitusivă, deodorantă, expectorantă, stimulantă și tonică. extern: uleiul esențial, se folosește în compoziția unor fricțiuni. Se recomandă și inhalațiile cu ulei esențial, sub formă de aerosoli. Utilizare intern: sub formă de sirop. extern: crenguțe de Brad în amestec cu alte plante aromatice (Cimbru, Sovârv, Mușețel, flori de Tei). Note Legături externe conifers.org: Abies alba botany.cz: Abies alba Mill photomazza.com: Abies alba conifersaroundtheworld.com: Abies alba - European White Fir. pfaf.org: Abies alba Mill. monumentaltrees.com: The thickest, tallest, and oldest European silver fir trees (Abies alba) baumkunde.de: Weiß-Tanne (Abies alba) | In German Abies alba. Distribution map, genetic conservation units and related resources. European Forest Genetic Resources Programme (EUFORGEN) (Abies alba) Arhivat în 16 aprilie 2010, la Wayback Machine.